Seksvoorligting: Onderwysers kan self besluit oor lesmateriaal(Foto: pixabay) Onderwysers gaan voortaan sélf kan besluit of hulle die omstrede leermateriaal in die departement van basiese onderwys se seksvoorligtingkurrikulum wil gebruik of nie. Só het die departement van onderwys Vrydag aan unies gesê. Die besluit is wyd verwelkom. Ouers, onderwysers en geloofsgroepe was erg ontsteld oor die spesifieke lesmateriaal, wat kritici as hopeloos te eksplisiet beskou het. Chris Klopper, uitvoerende hoof van die Suid-Afrikaanse Onderwysersunie (SAOU), het gesê die besluit is Vrydag aangekondig tydens ŉ konsultasiegesprek tussen die departement, vakbonde en beheerliggaamorganisasies. Klopper het gesê die besluit oor watter materiaal gebruik word om die leerplan aan te bied, berus nou by onderwysers – iets waarvoor die SAOU uit die staanspoor gevra het. Onderwysers wat besluit om dus nié die eksplisiete leermateriaal te gebruik nie, gaan ook nie aan tugstappe onderwerp word nie. “Onderwysers kan nou hul professionele diskresie gebruik oor wat hulle as gepaste leermateriaal beskou,” het Klopper gesê. Vakadviseurs kan voortaan ook nie voorgeskrewe lesplanne op onderwysers afdwing nie. Dieselfde geld vir leerderhulpbronne en -assessering. Volgens hom het die SAOU deurlopend volgehou daar is geen beleidsvoorskrif wat bepaal watter leermateriaal gebruik moet word nie. Dit is boonop algemene gebruik dat verskillende skole verskillende handboeke of lesmateriaal gebruik om uiteindelik dieselfde kurrikulum te dek. Melanie Buys, hoof van ontwikkeling aan die Skoleondersteuningsentrum (SOS), het ook die besluit verwelkom en sê dit was uit die staanspoor irrasioneel van die departement om woordeliks aan onderwysers te probeer voorsê hoe om lesplanne aan te bied. “Onderwysers het die reg om – binne die raamwerk van die kurrikulum – te besluit wat is toepaslik vir die leerders voor hulle. Onderwysers is professioneel en jy moet op hulle goeie oordeel reken. Die konteks [in skole] verskil en die behoeftes wissel soms ook van klas tot klas,” het Buys gesê. Sy het gesê die doel van die kurrikulum is om ŉ raamwerk te skep waarbinne onderrig plaasvind. “Hoe jy die uitkomste behaal, hang van die onderwyser af. ŉ Kurrikulum skryf die breër raamwerk voor. Die onderwysdepartement het egter woordeliks probeer voorskryf, sonder om ruimte vir oordeel te laat.” Buys het gesê dit is beslis só dat daar in sekere gemeenskappe ŉ krisis met byvoorbeeld tienerswangerskappe is en dat voorligting kan help om dié probleem aan te pak. Sy het egter benadruk dat onderwysers se oordeel eindelik in dié verband vertrou moet word. Die departement van basiese onderwys het nie op ŉ navraag oor die besluit gereageer nie.